
R A P O R T 

asupra proiectului de Lege privind aprobarea 

Ordonanţei de urgenţă  a Guvernului  nr.18/2001 pentru modificarea

 Legii nr.188/2000 privind executorii judecătoreşti
În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.18/2001 pentru modificarea Legii nr.188/2000 privind executorii judecătoreşti, trimis cu adresa nr.272 din 7 mai 2001, înregistrată sub nr.624 din 7 mai 2001.



Cu avizul nr.84 din 31 ianuarie 2001, Consiliul Legislativ a avizat favorabil proiectul de ordonanţă.



Proiectul de lege a fost dezbătut şi adoptat de Senat în şedinţa din 2 mai 2001.



Prin ordonanţa de urgenţă a Guvernului, supusă aprobării, se are în vedere corelarea unor date şi termene cuprinse în Capitolul VI al Legii privind executorii judecătoreşti, intitulat “Dispoziţii tranzitorii şi finale”. Acestea se referă la data intrării în vigoare a legii, la data punerii în aplicare a dispoziţiilor acesteia, la termenele pentru adoptarea regulamentului, a celor pentru constituirea Camerelor executorilor judecătoreşti şi a Uniunii Naţionale a Executorilor Judecătoreşti. De asemenea, se referă la termenele pentru adoptarea statutului  şi pentru desfiinţarea birourilor judecătoreşti care funcţionează în prezent pe lângă judecătorii şi tribunale, precum şi la abrogarea unor dispoziţiilor legale.



Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat proiectul de lege în şedinţa din 9 mai 2001.



Ca urmare a punctelor de vedere exprimate de către membrii comisiei şi de către reprezentantul Ministerului Justiţiei, s-a apreciat că modificările aduse Legii nr.188/2000 privind executorii judecătoreşti, prin această ordonanţă, se impun de urgenţă pentru a exista temei legal privind funcţionarea birourilor de executori judecătoreşti, pentru constituirea Camerelor executorilor judecătoreşti şi a Uniunii Naţionale a Executorilor Judecătoreşti, pentru adoptarea statutului în timp util şi pentru a se da posibilitatea organizării desfăşurării examenelor de admitere în profesie şi de capacitate. 
De asemenea, modificarea adusă dispoziţiilor art.33 lit.c) din lege, referitoare la modalitatea stabilirii onorariilor minimale pentru serviciile prestate de executorii judecătoreşti, se justifică, pentru a se evita unele aspecte apărute în practica notarială prin aplicarea  prevederilor unui text identic din Legea notarilor publici şi a activităţii notariale nr.36/1995.


Faţă de cele expuse mai sus, membrii comisiei au hotărât, cu majoritate de voturi, să propună plenului Camerei Deputaţilor, spre dezbatere şi adoptare proiectul de lege în forma adoptată de Senat în şedinţa din  2 mai 2001.


În raport de obiectul şi conţinutul său, proiectul de lege face parte din categoria legilor organice.
                 PREŞEDINTE,                                    SECRETAR, 

               dr. Ionel Olteanu                              Carmen Dumitriu
Red. consilier

Dumitra Diaconu

